CELEX: 32012D0127(01)
Language: sl
Date: 2012-01-26 00:00:00
Title: Sklep Komisije z dne 26. januarja 2012 o ustanovitvi strokovne skupine za e-upravo

27.1.2012   
            
            
               SL
            
            
               Uradni list Evropske unije
            
            
               C 22/7
            
         SKLEP KOMISIJE
   z dne 26. januarja 2012
   o ustanovitvi strokovne skupine za e-upravo
   2012/C 22/04
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju naslednjega:
   
               (1)
            
            
               Kot je izpostavila Komisija v sporočilu z naslovom „Evropski akcijski načrt za e-upravo za obdobje 2011–2015“ (v nadaljnjem besedilu: akcijski načrt za e-upravo (1)), so „države članice v celoti zavezane političnim prednostnim nalogam malmöške deklaracije“ (2). Evropsko komisijo so tudi pozvale, naj organizira skupno upravljanje tega akcijskega načrta, da bi lahko aktivno sodelovale pri njegovem izvajanju. Maja 2011 je Svet v sklepih (3) potrdil akcijski načrt za e-upravo in v njem določene ukrepe.
            
         
               (2)
            
            
               Zato mora Komisija zdaj ustanoviti strokovno skupino, sestavljeno iz pristojnih organov držav članic, ki bodo pristojni za področje e-uprave, ter določiti njene naloge in strukturo.
            
         
               (3)
            
            
               Osebne podatke je treba obdelati v skladu z Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (4) –
            
         SKLENILA:
   Člen 1
   Komisija ustanovi strokovno skupino za e-upravo (v nadaljnjem besedilu: skupina za e-upravo).
   Člen 2
   Naloge
   Skupina ima naslednje naloge:
   
               —
            
            
               Komisiji svetuje pri strateških vprašanjih e-uprave v okviru akcijskega načrta za e-upravo ter prispeva in predlaga potrebne prilagoditve prednostnih nalog, ciljev in ukrepov na podlagi srednjeročne ocene izvajanja akcijskega načrta za e-upravo,
            
         
               —
            
            
               Komisiji pomaga določati skupne cilje držav članic za ustrezne ukrepe akcijskega načrta,
            
         
               —
            
            
               predstavlja forum za strateške razprave in izmenjavo izkušenj, pri čemer sodelujejo vse službe Komisije,
            
         
               —
            
            
               izmenjuje mnenja o vprašanjih v zvezi z nacionalnimi strategijami za e-upravo na področjih akcijskega načrta za e-upravo glede doseganja njegovih ciljev,
            
         
               —
            
            
               predstavlja forum, prek katerega države članice Komisijo obveščajo o napredku, doseženem pri izvajanju akcijskega načrta v svoji državi.
            
         Skupina za e-upravo je prek Komisije povezana s skupino na visoki ravni za digitalno agendo, da se zagotovi čim boljše izvajanje ukrepov e-uprave.
   Skupina za e-upravo je prek Komisije povezana tudi z odborom za program ISA (5) in se z njim usklajuje.
   Člen 3
   Posvetovanje
   Komisija se lahko s skupino za e-upravo posvetuje glede vseh vprašanj v zvezi z izvajanjem akcijskega načrta za e-upravo.
   Člen 4
   Sestava – imenovanje
   1.   Skupino za e-upravo sestavljajo pristojni organi držav članic. Vsak organ države članice imenuje po enega visokega predstavnika. Predstavnik je pristojen za nacionalne strategije za e-upravo in zagotavlja ustrezno usklajevanje med nacionalnimi javnimi organi, ki so dejavni na področjih akcijskega načrta za e-upravo. Ne glede na veljavna pravila o povrnitvi stroškov za udeležbo na sestanku lahko predstavnike držav članic glede na obravnavano temo razprave spremljajo strokovni sodelavci.
   2.   Člani se imenujejo za čas izvajanja akcijskega načrta 2011–2015.
   3.   Imenuje se lahko enako število nadomestnih članov, kot je imenovanih članov. Nadomestni člani se imenujejo pod istimi pogoji kot člani; nadomestni člani avtomatično nadomestijo odsotne ali zadržane člane.
   4.   Člani, ki ne morejo več učinkovito prispevati k razpravam skupine, dajo odpoved ali ne izpolnjujejo pogojev iz odstavka 3 tega člena ali člena 339 Pogodbe, se lahko za preostali čas mandata zamenjajo.
   5.   Imena imenovanih članov se objavijo v registru strokovnih skupin Komisije in drugih podobnih subjektov (v nadaljnjem besedilu: register) na spletni strani za e-upravo: http://ec.europa.eu/information_society/activities/egovernment/index_en.htm
   Člen 5
   Delovanje
   1.   Skupini za e-upravo predseduje predstavnik Komisije.
   2.   Predstavnik Komisije lahko povabi strokovnjake s posebnim znanjem z določenega področja na dnevnem redu, ki niso člani skupine, da sodelujejo pri delu skupine na ad hoc podlagi. Predstavnik Komisije lahko državam članicam EGP in EFT ter državam pristopnicam podeli status opazovalke. V tem primeru pristojni organi teh držav imenujejo enega visokega predstavnika.
   3.   Člani strokovnih skupin in njihovi predstavniki ter povabljeni strokovnjaki in opazovalci spoštujejo obveznosti varovanja poslovne skrivnosti, ki jih določajo Pogodbe in njihova izvedbena pravila, ter pravila Komisije o varnosti v zvezi z zaščito tajnih podatkov EU iz Priloge k Sklepu Komisije 2001/844/ES, ESPJ, Euratom (6). Če teh obveznosti ne spoštujejo, lahko Komisija sprejme vse potrebne ukrepe.
   4.   Sestanki skupine za e-upravo potekajo v prostorih Komisije. Komisija zagotovi tajniške storitve. Sestankov skupine in njenih podskupin se lahko udeležijo tudi drugi zainteresirani uradniki Komisije.
   5.   Skupina sprejme poslovnik na podlagi standardnega poslovnika za strokovne skupine (7).
   6.   Komisija objavi ustrezne informacije o dejavnostih skupine v samem registru ali s povezavo z registra na posebno spletno stran.
   Člen 6
   Stroški sestankov
   1.   Udeleženci dejavnosti skupine za opravljanje storitev niso plačani.
   2.   Komisija jim potne stroške in stroške bivanja, nastale pri opravljanju dejavnosti skupine, povrne v skladu z veljavnimi določbami Komisije.
   3.   Stroške povrne glede na razpoložljiva odobrena sredstva, dodeljena po letnem postopku za dodeljevanje sredstev.
   Člen 7
   Uporaba
   Ta sklep se uporablja do 31. decembra 2015.
   
      V Bruslju, 26. januarja 2012
      
         
            Za Komisijo
         
         Neelie KROES
         
            Podpredsednica
         
      
   
   
      (1)  COM(2010) 743.
   
      (2)  Malmöška deklaracija: http://www.egov2009.se/wp-content/uploads/Ministerial-Declaration-on-eGovernment.pdf
   
      (3)  Sklepi Sveta o evropskem akcijskem načrtu za e-upravo za obdobje 2011–2015. 3093. seja Sveta za promet, telekomunikacije in energijo – samo za telekomunikacije – Bruselj, 27. maja 2011.
   
      (4)  UL L 8, 12.1.2001, str. 1.
   
      (5)  ISA: Program za interoperabilne rešitve za evropske javne uprave, Sklep št. 922/2009/ES.
   
      (6)  Sklep Komisije z dne 29. novembra 2001 o spremembah njenega Poslovnika (UL L 317, 3.12.2001, str. 1).
   
      (7)  Priloga IV dokumenta SEC(2010) 1360.